หอการค้าน้ำท่วมใต้กระทบท่องเที่ยวระยะสั้น
ผอ.ศูนย์พยากรณ์เศรษฐกิจ ม.หอการค้า เชื่อ น้ำท่วมหลายจังหวัดภาคใต้ กระทบภาคการท่องเที่ยว แต่หากสถานการณ์จบเร็วใน 1-2 สัปดาห์จะไม่กระเทือนเศรษฐกิจมาก
27 มี.ค. 2554

ผอ.ศูนย์พยากรณ์เศรษฐกิจ ม.หอการค้า เชื่อ น้ำท่วมหลายจังหวัดภาคใต้ กระทบภาคการท่องเที่ยว แต่หากสถานการณ์จบเร็วใน 1-2 สัปดาห์จะไม่กระเทือนเศรษฐกิจมาก
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย กล่าวว่า ยังเร็วเกินไปที่จะประเมินมูลค่าความเสียหายจากเหตุการณ์น้ำท่วมหนักใน  5 จังหวัดภาคใต้ ประกอบด้วย สุราษฎร์ธานี /นครศรีธรรมราช /พัทลุง /ชุมพร และตรัง เนื่องจากเหตุการณ์เพิ่งเกิดขึ้นเพียง 2 วัน ซึ่งต้องรอดูก่อนว่าทางภาครัฐจะมีแนวทางฟื้นฟูความเสียหายอย่างไร
แต่เบื้องต้นภาคที่ได้รับผลกระทบแน่นอน คือ ภาคการท่องเที่ยว ซึ่งมีผลต่อเศรษฐกิจค่อนข้างมาก ขณะที่ผลกระทบเกี่ยวกับการจับจ่ายใช้สอย หรือพืชผลการเกษตร ตอนนี้ยังไม่เห็นภาพชัดเจน แต่หากสถานการณ์จบเร็วภายใน 1-2 สัปดาห์ เชื่อว่าจะไม่กระเทือนเศรษฐกิจมากนัก
ทั้งนี้ เหตุการณ์ภัยพิบัติไม่ว่าจะเป็นน้ำท่วมทั้งในประเทศ หรือแผ่นดินไหวที่เกิดในญี่ปุ่น พม่า และล่าสุดที่ลาว ยังไม่กระทบภาพรวมเศรษฐกิจในเชิงลบ แต่จะมีผลทางจิตวิทยาให้ประชาชน รวมทั้งรัฐบาลทั่วโลกตระหนักรู้ถึงภัยธรรมชาติ และหันมาดำเนินนโยบายเศรษฐกิจสีเขียว หรือ กรีน อีโคโนมี่ ที่ให้ความสำคัญกับสภาวะแวดล้อม รวมถึงไทยที่เริ่มจัดทำแผนรับมือผลกระทบแผ่นดินไหวอย่างจริงจัง
นายธนวรรธน์ กล่าวว่า การที่รัฐบาลเพิ่งเริ่มทำแผนรับมือแผ่นดินไหว ไม่ได้ช้าเกินไป เพราะที่ผ่านมาไทยมีศูนย์เฝ้าระวังแผ่นดินไหวอยู่แล้ว แต่ไม่เคยเกิดแผ่นดินไหวที่รุนแรงและมีผู้เสียชีวิต เช่นเดียวกับเหตุการณ์สึนามิที่เกิดขึ้นอย่างกระทันหัน เป็นสิ่งที่ไม่มีใครคาดคิด
อย่างไรก็ตาม แม้ว่ารัฐบาลจะประกาศจะยุบสภาต้นเดือนพฤษภาคมนี้ แต่เชื่อว่า แผนแม่บทจะร่างเสร็จทันก่อนที่รัฐบาลจะยุบสภา และในช่วงที่เป็นรัฐบาลรักษาการณ์ 90 วัน จะสามารถประกาศแผนรับมือในระยะสั้น และระยะยาวได้ ขณะที่รัฐบาลชุดใหม่ที่เข้ามาไม่ว่าเป็นพรรคใดก็น่าจะสานต่อ เป็นเรื่องสำคัญที่เกี่ยวข้องกับความเป็นอยู่ของประชาชนโดยตรง